google/wiki40b huggingface dataset:
Alexander von Patkul

Alexander von Patkul (1817 – 17. august 1877 Tsarskoje Selo) oli baltisaksa päritolu Venemaa keisririigi sõjaväelane (jalaväekindral; 1861).

Noorus

Alexander von Patkul sündis Venemaa sõjaväelase ja riigitegelase Woldemar von Patkuli ja Maria Elisabeth von Arpshofeni vanima pojana. Ta oli keiser Nikolai I ristipoeg. Patkuli noorukipõlv möödus Tsarskoje Selos, kus ta kasvas koos troonipärija Aleksander Nikolajevitšiga (tulevane keiser Aleksander II).
Aleksander Nikolajevitši ja Alexander von Patkuli haridusteed ja väljaõpet juhtisid tsaariperekonnna koduõpetajad, kirjanik Vassili Žukovski ja Liivimaalt pärit erusõjaväelane Karl Merder. Alexander von Patkul oli troonipärija paaž, olles vormistatud teenistusse Paažikorpusesse,
1835. aastal ülendas troonipärija Patkuli Pavlovski Ihukaitsepolgu praporštšikuks. Samal aastal määrati Alexander von Patkul troonipärija teenistusse Aleksander Nikolajevitši juurde, kes oli Pavlovski polgu šeff. Viibides teenistuses troonipärija juures, saatis Alexander von Patkul teda reisidel kodu- ja välismaal, teenistuse käigus ülendati 1839. aastal ta porutšikuks ning määrati jätkama teenistust troonipärija adjutandina.

Sõjaväeteenistus

1840. aastal osales Alexander von Patkul sõjategevuses Kaukasuses ning osales Tuapse lahingutes; teenete eest sõjategevuses mägilaste vastu autasustati teda 3. järgu Püha Anna ordeniga. 1855. aastal määrati juba polkovniku auastmes Alexander von Patkul Venemaa keisriks kroonitud Aleksander II tiibadjutandiks ning juba 17. aprillil ülendas keiser ta kindralmajoriks ning määras teenistust jätkama oma õukonda. 24. mail 1855. aastal määrati Alexander von Patkul Pavlovski Ihukaitsepolgu ülemaks.
15. novembril 1860. aastal lahkus Patkul polgust ning ta määrati 12. novembril 1860. aastal Peterburi ülempolitseimeistriks, 1861. aastal ülendati ta kindralleitnandiks; Peterburi ülempolitseimeistrina teenis ta 1862. aastani.
Pärast teenistust Peterburi ülempolitseimeistrina jätkas ta teenistust sõjaväes ning oli kuni 1869. aastani Varssavis dislotseerunud 10. jalaväediviisi komandör.

Riigiteenistus

1869. aastal määrati Alexander von Patkul Venemaa keisririigi Sõjanõukogu liikmeks ning ülendati jalaväekindraliks.
Alexander von Patkul suri 17. augustil 1877. aastal Tsarskoje Selos.
Valdur Hiievald

Valdur Hiievald (kuni 1936. aastani Vladimir Friedrich Heisvald; 18. jaanuar 1903 Väinjärve vald, Järvamaa – 29. juuli 1941 Rahkla mõis, Virumaa) oli eesti advokaat.
Ta lõpetas 1926. aastal Tartu Ülikooli õigusteaduskonna, Eesti Üliõpilaste Seltsi vilistlane.
Aastail 1928–1935 oli ta vandeadvokaat August Lepsi abi, 1935–1940 vandeadvokaat Rakveres.
Ta mõrvati hävituspataljonlaste poolt.
Euroopa Liidu naabruspoliitika

Euroopa Liidu naabruspoliitika on 2004. aastal vastu võetud Euroopa Liidu poliitika, mille eesmärgiks on luua EL-i ümber sõbralike riikide ring, kes ei ole samas EL-i täisliikmed (nt Ida-Euroopas, Vahemere lõunakaldal ja Lõuna-Kaukaasias). 
Suhted 17 EL-i ida- ja lõunanaaberriigiga põhinevad jagatud väärtustel, nagu õigusriik, hea valitsemine, inim- ja vähemusõiguste austamine, turumajandus ja säästev areng. Riikidel on eristaatus kahepoolsetes suhetes EL-iga: õigusruumi ühtlustamise poole püüeldes aitab EL kaasa piiriäärsete riikide arengule, tagamaks stabiilsust ja julgeolekut Euroopa Liidu piiririikides. Naaberriikidega sõlmitakse soodsamaid poliitilisi ning majanduslikke kokkuleppeid. Naabruspoliitika eesmärkide saavutamist rahastatakse Euroopa naabrus- ja partnerlusinstrumendi (ENPI) kaudu.
Allikas: Arengukoostöö- ja humanitaaralase terminoloogia sõnaseletusi
Juri Balujevski

Juri Balujevski (Юрий Николаевич Балуевский, sündinud 9. jaanuaril 1947 Truskavetsis Ukrainas) on Venemaa sõjaväelane (armeekindral). Ta oli Venemaa Kindralstaabi ülem 19. juulist 2004 3. juunini 2008. Ta on Venemaa julgeolekunõukogu asesekretär ja esimene asekaitseminister.
Tonybet

TonyBet Eestis

2012. aastal laienes rahvusvaheline kihlveokontor TonyBet Eestisse ning on Pafi ja Triobeti järel kolmas Eestis litsentseeritud spordiennustuste korraldaja. Eestis juhib TonyBeti endine tippjalgpallur Sergei Hohlov-Simson, kes aastatel 1992–2004 pidas Eesti koondise särgis 59 kohtumist ja lõi kaks väravat.

Spordile panustamine

2012. aastal avas TonyBet Eestis esimese spordiennustuse panustamispunkti Mustamäe tee 29. Panuseid on võimalik teha reaalajas toimuvate spordivõistluste peale. Vahendatakse maailmakuulsaid ennustusmänge nagu Supertoto ja SuperScore. Erinevalt harilikust spordiennustusest ei sõltu võidukoefitsiendid kihlveokontori poolt pakutavatest võidukoefitsientidest, vaid teiste mängijate võistluste või mängude ennustatud tulemustest. TonyBet oli Eesti esimene spordiennustuste portaal, mis läks üle ID-kaardi põhisele registreerimisele ja kasutajatuvastusele, Eestis tegutsevatel internetimängude ja spordiennustuste portaalidel on hasartmänguseadusest tulenevalt kohustus kasutajad tuvastada ID-kaardi koopia esitades. Ettevõtte sai uuenduste loomisel innustust Eesti e-lahendustest. Lisaks ID-kaardi süsteemile integreeriti ka mobiil-ID võimalus.

Koostöö Eesti sportlastega ja sponsorlus

TonyBet toetab aktiivselt siinset sporti, olles muuhulgas BC Kalev/Cramo ja FC Levadia suursponsor. TonyBet toetab ka FC Levadia missiooni arendada jalgpalli ja siduda selle kaudu erinevaid inimgruppe. Nende jalgpallikoolis omandavad tarkusi ja kogemusi rohkem kui 300 noort jalgpallurit. TonyBet on Eestis aktiivselt propageerinud ka korvpalli ja pokkerit. 2012. aastal pidas maailmakuulus pokkeristaar, TonyBeti omanik Tony G, kahevõistluse Eesti endise tippkorvpalluri Martin Müürsepaga. Duell koosnes Schnelli korvpalliväljakul alustatud kolmepunktivisete võistlusega ja lõppes Wabaduse kohvikus peetud pokkeriturniiriga.

Hiina pokkeri maailmameistrivõistlused

TonyBet korraldas ajaloo esimesed avatud kaartidega Hiina pokkeri maailmameistrivõistlused Kings' Casinos. Hiina pokkeri MM algab vahetult pärast maineka Maailma Pokkeriturnee (WPT) etappi ning toimub samaaegselt Euroopa Pokkeriturneega (EPT). Eestit esindas võistlusel Eesti mitmekordne pokkeri meister Marek Kolk. Turniiri võitis males naiste suurmeister Shahade, kes teenis 100 000 euro suuruse auhinnaraha.
Helju Raude

Helju Raude (sündinud Väljak, sündinud 28. detsembril 1934 Kehras) on Eesti keemik.

Elulugu

Lõpetas 1953 Kehra Keskkooli ja 1958 TÜ; keemiakandidaat (1966, ETA), väitekiri "Tunnelahjudes toodetud põlevkiviõli üle 200°C keevate fraktsioonide süsivesinikosa uurimismetoodika ja keemiline koostis". Oli 1958–60 Rahvamajandusnõukogu Ehitusmaterjalide Tööstuse Valitsuse TU Kesklaboris keemik, 1960–61 Eksperimentaalse ja Kliinilise Meditsiini Instituudi vaneminsener, 1961–69 Teaduste Akadeemia Keemia Instituudi füüsikalis-keemiliste uurimiste sektori nooremteadur, 1969–74 vanemteadur, 1974–80 Teaduste Akadeemia Küberneetika Instituudi vanemteadur, seejärel Eesti NSV Teaduste Akadeemia Keemilise ja Bioloogilise Füüsika Instituudis.

Teadustöö

Uurimisvaldkond: põlevkiviõli keemilise koostis, küllastamata süsivesinike saamise võimalused, nende gaasikromatograafiline analüüs ja puhastamise meetodid.
Ingeborg (Taani printsess)

Ingeborg, Taani printsess (Ingeborg Charlotta Carolina Frederikke Louise; 2. august 1878 Charlottenlundi loss, Kopenhaagen – 11. märts 1958 Stockholm) oli Frederik VIII ja kuninganna Louise teine tütar ja neljas laps.
Emalätte koobas

Emalätte koobas asub Väikeses Taevaskojas Ahja jõe ürgoru maastikukaitsealal.
Koobas oli enne varisemist suudmeosas üle kahe meetri kõrge ja 8 meetrit lai. Koopa sügavus oli 14 meetrit. Koopa lõpuosa läks üle kitsaks, läbipääsmatuks tunneliks, mille lõpus algas allikas. 
Allika veel usutakse olevat raviv toime: see parandab silmanägemist ja mõjub soodsalt ka pereõnnele. Koopast väljavoolav vesi on üsna jahe (+6 °C), puhas ja hea maitsega.
27. juunil 2013 varises koobas loodusjõudude toimel (vihm ja äike) sisse. 2014. aasta suvel uhtus allikavesi varisenud liiva koopasuu eest ära ning koobas on taas osaliselt vaadeldav.
Aruküla Lasteaed Rukkilill

Aruküla Lasteaed Rukkilill on lasteaed Aruküla alevikus Harju maakonnas.
Lasteaed avati 24. veebruaril, 1983.a. Praegu on lasteaias 10 rühma.
Keedrika vald

Keedrika vald (saksa keeles Kedrik) oli vald Läänemaal Lääne-Nigula kihelkonnas. Vald eksisteeris 1866–1890 ja siis liideti Keedrika vald Oru vallaga.
Valla alal asus Keedika mõis.
Kõima vald

Kõima vald (saksa keeles Kaima) oli vald Pärnumaal Mihkli kihelkonnas. Vald eksisteeris 1866–1899 ja siis liideti Kõima vald Koonga vallaga.
Valla alal asus Kõima mõis ja Mihkli kirikumõis.
1965. aasta laskesuusatamise maailmameistrivõistlused

1965. aasta laskesuusatamise maailmameistrivõistlused olid 6. maailmameistrivõistlused laskesuusatamises, mis toimusid 20. veebruaril Elverumis Norras.
Metsik kass

"Metsik kass" (Gata Salvaje) on Venezuela telenovela.
Fulco

Fulco oli benediktiini munk, kelle Lundi peapiiskop Eskil määras umbes 1165. aastal Eestimaa piiskopiks. On oletatud, et Fulco käis ajavahemikus 1169–1178 kahel korral Eestis. Tõenäoliselt jäid tema katsed Eestis ristiusku levitada tulutuks, samuti jäi tõenäoliselt tagajärjetuks paavst Aleksander III üleskutse ristiretkeks Eestisse. Paavst esitas ka palve määrata Fulco abiliseks Stavangeri kloostri eestlasest munk Nicolaus.
Fulcoga on, tõenäoliselt ebakorrektselt, samastatud Soome piiskoppi Folkvinust.
Pickensi maakond (Georgia)

Ajalugu

Maakond moodustati 1853. aastal.
Richard Sibul

Richard Sibul (15. jaanuar 1914 Novonikolajevsk – 28. september 1995 Tallinn) oli Eesti NSV transpordi- ja riigitegelane.
Ta lõpetas aastal 1940 Tomski Industriaalinstituudi.
Ta on töötanud lukksepana, tootmisõppe instruktorina, mehaanikainsenerina ja suure tehase meistrina. Teisest maailmasõjast võttis ta osa Eesti Laskurkorpuse koosseisus, olles suurtükiväelane. Pärast demobiliseerimist asus ta aastal 1946 elama Eestisse. Aastatel 1946–1953 töötas ta Autotranspordi peavalitsuses. Aastatel 1953–1955 töötas ta Eesti NSV Autotranspordi ja Maanteede Ministeeriumis tehnikaosakonna juhatajana ja tööstusettevõtete osakonna juhatajana, aastatel 1955–1956 oli ta Autotranspordi ja Maanteetööliste Ametiühingu Eesti Vabariikliku Komitee esimees. Aastatel 1956–1958 oli ta Eesti NSV autotranspordi ja maanteede ministri asetäitja, aastatel 1958–1979 minister. Aastal 1979 jäi ta pensiunile.
Ta oli aastast 1943 NLKP liige, aastatel 1961–1966 oli ta EKP revisjonikomisjoni liige, aastast 1966 oli ta EKP Keskkomitee liikmekandidaat. Ta oli Eesti NSV Ülemnõukogu VI ja VII koosseisu saadik.
Richard Sibul suri 28. septembril 1995 Tallinnas ja ta maeti 4. oktoobril 1995 (Rihard Sibula nime all) Metsakalmistule.
Colquitti maakond

Ajalugu

Maakond moodustati 1856. aastal.
Taabri vald

Taabri vald (saksa keeles Anrepshof) oli vald Tartumaal Tartu-Maarja kihelkonnas. Vald eksisteeris 1866–1892 ja siis liideti see vald Luunja vallaga.
Salo Flohr

Salo Flohr (sünninimi Salomon Flohr; vene keeles Саломон Михайлович Флор Salomon Mihhailovitš Flor; 21. november 1908 Horodenka – 18. juuli 1983 Moskva) oli Tšehhoslovakkia ja Nõukogude Liidu maletaja ja maleajakirjanik, rahvusvaheline suurmeister (1950). 
Flohr tuli Tšehhoslovakkia malemeistriks 1933. ja 1936. aastal. Ta mängis edukalt paljude turniiridel Euroopas (sealhulgas tuli teiseks Pärnu rahvusvahelisel turniiril 1937. aastal). Ta võitis kolmel aastavahetusel Hastingsi rahvusvahelisel turniiril (1931/1932, 1932/1933, 1933/1934). 1937. aastal esitas FIDE Flohri ametlikuks maailmameistrikandidaadiks, kuid rahaliste vahendite puudumisel tiitlimatši ei toimunud. Flohr valiti 8 osavõtja hulka, kes novembris 1938 mängisid AVRO turniiril selgitamaks tiitlipretendenti Aleksandr Alehhini vastu. Flohr jäi turniiril viimaseks. 
1939. aastal okupeeris Saksamaa Tšehhoslovakkia. Flohr põgenes perega esialgu Rootsi, seejärel siirdus Mihhail Botvinniku kaasabil Nõukogude Liitu. 1942. aastal sai ta seal nõukogude kodakondsuse. Osales malevõistlustel. 1945. aastal jagas ta Eesti NSV lahtistel meistrivõistlustel  4.–5. kohta (võitis Paul Keres), 1947. aastal sai ta 8. koha meistriturniiril Pärnus (võitis Paul Keres). 1948. aastal tuli ta NSV Liidu meistrivõistlustel Moskvas neljandaks, edestades seejuures Paul Kerest.
Flohr mängis 1948. aastal Saltsjöbadenis maailmameistrivõistluste tsoonidevahelisel turniiril, kus jagas 6.–9. kohta ja pääses 1950. aastal Budapestis peetud pretendentide turniirile (10 osavõtjat), kus jagas 8.–10. kohta. 
Ta mängis Tšehhoslovakkia võistkonna koosseisus viiel maleolümpial (1930, 1931, 1933, 1935, 1937). 1931. aastal Prahas toimunud olümpial sai Tšehhoslovakkia pronksmedali.
Flohr tegutses maleajakirjaniku ja malekohtunikuna. Ta sai FIDE-lt 1963. aastal rahvusvahelise arbiitri nimetuse.
Ta on maetud Moskvas Vagankovo kalmistule.
Nõid Siimon

Nõid Siimon (ladina keeles Simon Magus, kreeka keeles Σίμων ὁ μάγος) oli Samaaria nõid ja usutegelane.
Siimoni nime järgi kutsutakse simoonia pattu, sest ta tahtis Peetruselt ja Johanneselt raha eest Püha Vaimu osta. Apostlid pahandasid Siimoniga, kuid simoonia patt jäi elama keskaja kirikusse ning oli kõrgkeskajal tuntud kogu läänekristluses. Paavst Gregorius Suure ajast hakati simoonia nimetust kasutama selliste kiriklike ametite ja ametissenimetamiste kohta, mis olid omandatud raha eest. Tihti juhtus, et nende eest maksta jõudnud isikud ei vastanud moraalselt ega usuliselt ostetud ametile. Simoonia mõjutas ka tavaliste kristlaste elu, sest vaimulikud võtsid kiriklike toimetuste eest erimakse, mis oli tegelikult kristluse tõekspidamistega vastuolus.
Rahvuskeel

Rahvuskeel on keele arengujärk, mis tekib koos rahvusega ja tagab suhtlemisvõimaluse kõigil elualadel.
Rahvuskeele põhivormiks on normitud rahvuslik kirjakeel, millest hiljem tekib rahvuskeelde suuline väljendusviis – ühiskeel.
Eesti rahvuskeel tekkis 19. sajandi II poolel.
Andalo Valtellino

Kliima

Andalos asub meteoroloogiajaam.
Acanthophis

Kirjeldus

Surmarästikud võivad olla nii punast, oranži, halli, pruuni kui ka musta värvi.  
Acanthopis perekonna maod on valdavalt loomtoidulised ja öise eluviisiga loomad. Päeval nad meelsasti magavad ja neid peetakse aeglasteks ja rahulikeks madudeks. Nii näiteks võib surmamadu Acanthophis antarcticus rünnata alles siis, kui teda katsuda püütakse, hammustus võtab neil kaua aega ja neid saab sel ajal hõlpsalt kinni püüda. 
Surmarästikute isased saavad suguküpseks (looduses) 22 kuu vanuselt ja emased 42-kuuselt.  
Emased maod on vivipaarid, kes toovad hilissuvel või sügise hakul (Austraalias) ilmale 5–20 120–200 mm pikkust maopoega.
Silver Kaljula

Silver Kaljula (sündinud 12. märtsil 1991) on eesti näitleja, lavastaja ja produtsent. 
2015-2019 töötas näitlejana projektiteatris Must Kast.  
Alates 2019 aastast töötab TEMUFI näitleja-produtsendina. Kaljula on Eesti Näitlejate Liidu liige.

Tunnustused

2017 Kultuurkapitali Viljandimaa ekspertgrupi aastapreemia eduka lavastuse "LEMBITU - kuningas ilma kuningriigita" loomine
2016 Eesti Teatriauhindade Salme Reegi nimelise auhinna nominent lavastusega "5 grammi sisemist rahu".
2016 Monomaffia žürii eripreemia lavastusega "5 grammi sisemist rahu".
2015 Tartu Kultuurikandja laureaat Uustulnuka kategoorias.
Hyperoartia

Hyperoartia on lõuatute rühm, kuhu kuuluvad silmulised ning fossiilsed perekonnad Jamoytius (Jamoytius kerwoodi), Endeiolepis ja Euphanerops, kes arvatakse tavaliselt hoopis kilbitute ehk anaspiidide (Anaspida) klassi.
Hüpotserkaalse sabaga Endeiolepis ja Euphanerops elasid Hilis-Devonis. Mõned paleontoloogid arvavad neid endiselt ostrakodermide hulka.
Tänapäevastest loomadest kuuluvad sellesse rühma ainult silmulised. On avastatud ka Hilis-Devoni fossiilne silmuline Priscomyzon.
Arvatakse, et rühm Hyperoartia lahknes teistest selgroogsetest juba varajases Paleosoikumis või varemgi, nii et ta ei põlvne ostrakodermidest.
Voldemar Kolga

Voldemar Kolga (sündinud 18. oktoobril 1947 Kuressaares) on eesti psühholoog. Ta on Akadeemia Nord isiksuse- ja arengupsühholoogia instituudi korraline professor ning psühholoogia- ja kommunikatsiooniteaduskonna dekaan.
Ta on lõpetanud 1971. aastal Leningradi ülikooli. 1979. aastast töötas TPÜ õppejõuna, 1993. aastast professorina.
Ta osales 2001 Eesti sotsiaalteadlaste avalikus pöördumises "Kaks Eestit," milles tunti muret Eesti ühiskondlike arengute pärast.
Narva Linna Rahvasaadikute Nõukogu Täitevkomitee

Narva Linna Rahvasaadikute Nõukogu Täitevkomitee (lühendatult Narva Linna RSN TK, vene keeles Исполнительный комитет Совета народных депутатов города Нарва; 1978. aastani Narva Linna Töörahva Saadikute Nõukogu Täitevkomitee, lühendatult Narva Linna TSN TK) oli nõukogude täitevvõimu organ Narvas.
Eestimaa au ja uhkuse orden

Eestimaa au ja uhkuse orden on Barclay de Tolly Sõprade Klubi igal aastal välja antav auhind (orden). Ordenit antakse aastast 2016. Ordenit antakse inimesele, kes on Eestile rahvusvahelist au ja uhkust toonud.
Herrenchiemsee

Ehitised ja areng

Herrenchiemseel on erinevalt Fraueninselist, kus elab umbes 300 alalist elanikku, vaid mõned üksikud püsielanikud.
Samas on Herrenchiemsee suur turismimagnet, sest Baieri kuningas Ludwig II rajas sellele saarele Versailles' lossi koopia Herrenchiemsee lossi, mis jäi kahjuks rahapuuduse tõttu lõpetamata.
Saarel on säilnud iidne Herrenchiemsee klooster.
Arvīds Pelše

Arvīds Pelše (venepäraselt Arvid Janovitš Pelše (Арвид Янович Пельше); 7. veebruar 1899 Iecava vald, Kuramaa kubermang – 29. mai 1983 Moskva) oli läti päritolu Nõukogude Liidu ja Läti NSV partei- ja riigitegelane ning parteiajaloolane.

Õppejõu- ja teaduskarjäär

Pelše lõpetas 1931. aastal Moskvas punase professuuri instituudi ajaloo erialal, seejärel õppis sealsamas aspirantuuris (1931–1933). Üheaegselt õppimisega töötas partei ajaloo õppejõuna NKVD koolis (1929–1932). Õppejõuametis tegutses Pelše Moskvas ka aastail 1937–1940. 
Arvīds Pelše on avaldanud uurimusi NLKP ajaloo, parteilise organisatsioonilise ehituse, Läti revolutsioonilise liikumise ajaloo ja sotsialistliku ülesehitustöö alalt ning kirjutanud võitlusest kodanlike natsionalistidega.
1946. aastal asutati Läti NSV Teaduste Akadeemia. Arvīds Pelše nimetati akadeemia korrespondentliikmeks.
Põlva ringtee

Põlva ringtee (registrinumbriga 87) on üks Eesti tugimaanteedest. 
See saab alguse Kanepi–Leevaku maantee 20. kilomeetril Puuri külas. Samas algab ka Põlva–Saverna maantee. Tee pikkus on 6 km. Tee lõpeb Põlva–Karisilla maantee 1. kilomeetril Rosma külas. Põlva linna tänavatena kannab nimesid J. Hurda tänav, Mammaste tee, Ringtee.

Asulad Põlva ringteel

Puuri küla, Mammaste küla, Orajõe küla, Põlva linn, Soesaare küla, Rosma küla.
Männikjärve raba

Männikjärve raba on raba Endla looduskaitseala idaosas Jõgeva maakonnas. Raba on nime saanud Männikjärve järgi. Raba piirneb läänes Linnusaare raba ja lõunas Kaasikjärve rabaga.
Raba geograafilised koordinaadid on 58° 52′ 30″ N, 26° 15′ 10″ E.
EMHI on teinud Männikjärve rabas hüdroloogilist seiret juba alates 1950. aastast. Männikjärve rabas asub 7,3 km pikkune Männikjärve õpperada.
Sorani emiraat

Soran oli kurdidest sunnimoslemite emiraat, mis asus Kurdistani geograafilises piirkonnas, täpsemalt selles, mida tänapäeval nimetatakse Iraagi Kurdistaniks.
Emiraat saavutas 1530. aastatel täieliku iseseisvuse Osmanite impeeriumist kohe pärast seda, kui see allutati Safavidi kontrolli alla. Hiljem taastati Osmanite võim, poolautonoomne vasallriik iseseisvus, pärast paarisaja aasta pikkust impeeriumi teenimist, teist korda 1700. aastate lõpus ja 1800. aastate alguses, kuid lõpuks allus 1835. aastal taas Osmani vägedele. Enamuse ajast oli emiraadi pealinnaks Rawandiz, kuigi paljud jõukad aadlikud viibisid Shaqlawa linnas.
Lidia Vassikova

Lidia (Lidija) Vassikova (vene Лидия Петровна Васикова; 28. mai 1927 – 28. oktoober 2012) oli Venemaa keeleteadlane ja fennougrist. Ta oli esimene mari rahvusest naisprofessor.
Ta oli Mari Ülikooli mari keele ja kirjanduse professor.
2001 otsustati talle anda Maarjamaa Risti V klassi teenetemärk.
Kölni toomkirik

Kölni toomkirik (saksa keeles Kölner Dom) on gooti katedraal Saksamaal Kölnis. 
Hoone kuulub UNESCO maailmapärandi nimistusse. Ehitati aastatel 1248–1437 ja 1842–1880. Kõrgus on 157 m, aastatel 1880–1884 oli maailma kõrgeim ehitis.
Árainn Mhór

Árainn Mhór (inglise k. Arranmore) on saar Iirimaa loodeosas Donegali krahvkonnas.
Saar asub Iirimaa saare rannikust 5 km eemal, regulaarse praamiühendusega. Saarel on umbes 500 püsielanikku, suviti elab saarel üle 1000 inimese.
Saar on metsatu, ent rikka linnustiku ja taimestikuga.
Canazei vald

Canazei (ladiini keeles Cianacèi, saksa keeles Kanetschei, Kanzenei või Kanascheid) on vald (comune) Trento provintsis Põhja-Itaalias, paiknedes Val di Fassa ülemises osas, umbes 110 km Trentost kirdes. Nimi tuleb ladinakeelsest sõnast cannicetus (rootihnik).

Demograafia

2001. aasta rahvaloenduse järgi kõneles 1498 asukat 1818-st (82,4%) emakeelena ladiini keelt.

Sport

Canazei on baasjaam paljudele huvireisidele ja kaljuronimisele Sella, Marmolada ja Sassolungo grupis.
Vald võtab osa jäähoki Serie A-st meeskonnaga HC Fassa, kes mängib Stadio del Ghiaccio Gianmario Scolas. Canazei võõrustas koos Bolzano ja Milanoga 1994. aasta jäähoki maailmameistrivõistlusi.
Canazei on ka traditsiooniline suusakuurort Sella Ronda ringil (42 km suusanõlvu).
Fuajee

Fuajee (prantsuse sõnast foyer, mille põhitähendus on 'kolle') on teatrites ja teistes etendus- ja kontserdiasutustes ruum, kus publik saab etenduse vaheajal jalutada ja vestelda.
Prantsusmaa teatrites võis vanasti etenduste vaheaegadel fuajees ka süüa-juua ning end soojendada.
Tänapäeva teatrites võivad olla eraldi jalutusruumid, fuajee ja puhvet, samuti vestibüül, mis aga mõnikord moodustab koos fuajeega ühtse ruumi.
Fuajeeks nimetatakse ka hubast vestlusruumi muudes ühiskondlikes asutustes, näiteks suursaatkondades.
Mõnikord samastatakse fuajee vestibüüliga, kuigi eesti keele norm näeb ette nende sõnade tähenduse eristamist.
Mõisaküla tee

Asulad Mõisaküla teel

Lasari küla, Mõisaküla linn, Umbsoo küla.
Nissi külanõukogu

Nissi külanõukogu oli külanõukogu Eesti NSV-s.  
Külanõukogu moodustati 1945 augustis Harjumaal Nissi vallas. Külanõukogu keskus asus Ürjaste külas.
Seoses maakondade ja valdade likvideerimise ning maarajoonide moodustamisega arvati Nissi külanõukogu 1950 septembris Keila rajooni koosseisu.
1954 juunis liideti Nissi külanõukoguga likvideeritud Haiba, Ruila ja Turba külanõukogu ning osa Laitse külanõukogu maadest. 1954. aasta seisuga tegutsesid külanõukogu piirides "Kalevi" ja "Suure Tõllu" kolhoos, Saida sovhoos, Ellamaa Turbatööstus ja Riisipere Lastekodu. Külanõukogu keskus asus Ürjaste külas.
1960. oktoobrist liideti Nissi külanõukoguga likvideeritud Kernu külanõukogu territoorium, samuti osa Vasalemma külanõukogust (Riisipere sovhoosi osakonna territoorium) ning Saida sovhoosi territooriumi osad Risti, Varbola ja Loodna külanõukogust.
Seoses Keila rajooni likvideerimisega arvati Nissi külanõukogu 1962. aastast Harju rajooni koosseisu.
1972. aasta seisuga oli külanõukogu pindala 408 km² ja elanike arv 4824. Külanõukogus maadel tegutsesid Haiba, Riisipere ja Saida sovhoos.
Tõrva Rahvakoor

Tõrva Rahvakoor on Valga maakonnas Tõrvas tegutsev segakoor. Koori dirigent on Maie Kala.
Koor asutati 1999.
Koor on osalenud muu hulgas Eesti-Soome ühislaulupeol.
Hochelaga saarestik

Hochelaga saarestik (prantsuse keeles Archipel d'Hochelaga) on rühm saari Ottawa jõe liitumiskohas Saint Lawrence'i jõega. Kanada edelaosas Québeci provintsis asuvat jõesaarestikku tuntakse ka nime all Montréali saared.
Canyoni maakond

Ajalugu

Maakond moodustati 1892. aastal.
Heinrich Matthias von Thurn

Heinrich Matthias von Thurn (saksa Heinrich Matthias Graf von Thurn und Valsassina, itaalia Enrico Matteo Conte della Torre di Valsassina, tšehhi Jindřich Matyáš Thurn; 24. veebruar 1567 Böömimaa – 26. jaanuar 1640 Pärnu) oli Böömimaa päritolu aadlik.
Ta oli Karlštejni lossikrahv, Kolmekümneaastase sõja Böömimaa mässu üks juhte ja 1629 aastast Rootsi teenistuses; samuti Ingerimaa kuberner (1629) ja Pärnu härra.
Ta on maetud Tallinna toomkirikusse.

Perekond

Tema pojapoeg oli Heinrich von Thurn–Valsassina, kes oli Böömimaa päritolu Rootsi sõjaväelane, riiginõunik, Tallinna ja Eestimaa kuberner.
Usuartikkel

Usuartikkel (ladina keeles articulus fidei) on väide, mille uskumine on mingi kindla usundi tunnistajatele või mingi kindla kiriku liikmetele kohustuslik.